Rapala VMC

**Rapala VMC Oyj** on suomalainen yritys, joka valmistaa kalastustarvikkeita, kuten uistimia ja fileointiveitsiä. 

Perheyrityksenä alkunsa saanut Rapala on vuosien varrella laajentunut merkittävästi, ja nykyisin yhtiön jakeluverkosto kattaa yli 120 maata.  

Konsernin tuotemerkkejä onvat muun muassa kalastussiimavalmistaja Sufix, uistimia valmistava Storm sekä puukkoja valmistava Marttiini. Rapalan uistimet ovat maailmanlaajuisesti tunnettuja, ja yhtiön uistimilla on pyydystetty enemmän International Game Fishing Associationin rekisteröimiä ennätyssaaliita kuin millään muilla uistimilla.

## Historia

### Lauri Rapalan aika (1938–1973)

Yhtiö sai alkunsa, kun petokaloja Päijänteellä seurannut Lauri Rapala (1905–1974) huomasi niiden kiinnostuvan haavoittuneen kalan vaappuvasta liikkeestä. Itsensä kalastajana elättänyt Rapala keksi rakentaa kertakäyttöisten muikkusyöttien tilalle haavoittuneen pikkukalan liikkeitä matkivan vaappu-uistimen. Uistimen hän veisteli korkista.

Ensimmäiset Rapala-uistimet tulivat myyntiin Kalkkisten Osuuskauppaan vuonna 1938. Sotien jälkeen Lauri Rapala otti perheensä mukaan uistinten valmistukseen. Perheen vajasta tehtiin työpaja, jossa uistimia hiottiin hiekkapaperilla päällystetyllä rukilla. 1950-luvulle tultaessa uistinten kysyntä oli niin suurta, että perhe saattoi omistautua yritykseen täyspäiväisesti.

Vuoden 1952 olympialaiset Helsingissä kasvattivat Rapalan uistinten käyttäjämäärää, kun kansainväliset olympiavieraat ostivat uistimia helsinkiläisestä Schröderin kalastusliikkeestä. Vienti aloitettiin vuonna 1955, jolloin ensimmäinen erä Rapalan uistimia vietiin Ruotsiin, Norjan vienti alkoi seuraavana vuonna. Yhdysvalloissa toiminut kalastusliikkeen omistaja Ron Weber kiinnostui Rapalan uistimista. Weber ja hänen yhtiökumppaninsa Raymond Ostrom halusivat myydä niitä Yhdysvalloissa. Jakelusopimus syntyi Rapalan ja Normark Corporationin välillä syntyi, kun he ottivat yhteyttä Suomeen.  Tuotanto kasvoi nopeasti. Vuonna 1955 yhtiö valmisti 21 000 tuotetta, neljä vuotta  myöhemmin 57 000 tuotetta ja sitä seuraavana vuonna jo 127 000 tuotetta. 

Vuonna 1962 Life-lehti teki jutun Rapalan vieheistä, joita "kalat eivät voi vastustaa". Juttu ilmestyi ennätyksellisen levikin saaneessa elokuun lehdessä, jossa muisteltiin Marilyn Monroeta. Rapala-juttu oli odottanut julkaisua vuoden verran. Valtava kysyntä johti ensimmäisen tehtaan perustamiseen Asikkalan Vääksyyn vielä samana vuonna. Seuraava vuonna avattiin tehdas Riihilahdessa. Vuonna 1964 Rapala valmisti 1,5 miljoonaa tuotetta. Tuohon aikaan Asikkalaan perustettiin myös viisi yritystä, jotka kopioivat Rapalan menestystuotteita.

Viennin kasvun myötä yhtiö avasi vuonna 1973 uuden tehtaan Vääksyyn.

### Toinen sukupolvi (1974–1988)

Kun Lauri Rapala kuolti vuonna 1974, hänen poikansa Ensio, Esko ja Risto ottivat yhtiön hallintaansa ja tekivät siitä osakeyhtiön. He johtivat yhtiötä 1980-luvun lopulle saakka. Vuonna 1982 Rapala julkaisi yhden menestyksekkäimmistä uistimistaan, Shad Rap -vaapun. Uistimella oli niin suuri kysyntä, että uistinta vuokrattiin Yhdysvalloissa jopa 40 dollarin päivähinnalla. Shad Rap on tänäkin päivänä yksi Rapalan parhaiten myyvistä uistimista. 

### Kolmas sukupolvi (1989–1998)

Vuonna 1989 Eskon poika Jarmo Rapala nimitettiin toimitusjohtajaksi ja Jorma Kasslin aloitti yhtiön varatoimitusjohtajana.

1990-luvun alussa Rapala osti jakeluyhtiö Normark Scandinavian. 

Vuonna 1995 pääosa Rapalan perheestä myi osuutensa yhtiöstä sen toimivalle johdolle ja pääomasijoittajille, esimerkiksi amerikkalaiselle BT Capital Partnersille ja englantilaiselle CVC Capital Partners Europelle. Kaupan jälkeen perheen ainoaksi omistajaksi jäi Jarmo Rapala.

### Rapala Oyj (1998–1999)

Yhtiön liikevaihto heinäkuussa 1998 päättyneellä tilikautena oli 577 miljoonaa markkaa. Marraskuussa yritys listautui Helsingin pörssiin, kun hollantilainen Rapala Normark N.V. luopui osuuksistaan. Yhdysvaltalaisen kilpailijansa, Storm Manufacturing Companyn yhtiö osti vuonna 1999. Toimitusjohtajaksi valittiin Jorma Kasslin.

### Rapala VMC (2000–)

Vuonna 2000 Rapala osti erityisesti kolmihaarakoukuistaan tunnetun VMC:n Viellardin perheeltä. Yrityskaupan myötä konsernin nimeksi tuli Rapala VMC. VMC on lyhenne sanoista *Viellard Migeon Cie*. Kaupassa VMC:n omistajaperhe sai 13 prosenttia osakkeista. Yhtiö alkoi myös valmistaa erilaisia kalastustarvikkeita, kuten pihtejä, vaakoja ja mittoja. 

Vuonna 2001 ostettiin Kiinan suurimman uistinvalmistaja Willtech-yhtiö. Yhtiön omistajasta William Ng:stä tuli Rapala VMC:n osakas. Rapala VMC:n liikevaihdosta kolmannes tuli Yhdysvalloista. Käsityövaltaista tuotantoa alettiin siirtää Pärnuun, jonne palkattiin 50 työntekijää. Vääksyssä työntekijöitä oli 150.

Vuonna 2003 lanseerattiin sekä pehmeästä muovista valmistetut Storm-uistimet että kelat. Vapoja yhtiö oli tuolloin myynyt vasta joitakin vuosia. Yhtiö myi tuotteita yhteispaketeissa, joihin kuului Rapalan siimaa, uistimia, vapa ja kela. Kalastajille myytiin myös työkaluja: veitsiä, pihtejä, puntareita ja puukkoja. Yhtiöllä oli toimipisteitä Suomen lisäksi Puolassa, Valko-Venäjällä, Venäjällä, Latviassa ja Virossa.

Vuonna 2004 ostettiin eteläafrikkalinen Williamson, joka valmisti valtamerikalastukseen sopivia uistimia ja ranskalainen Guigon.

Jarmo Rapala myi osuutensa marraskuussa 2005. Yhtiön yrityskauppoihin kuului Marttiinin puukkotehdas, suksitehdas Peltonen ja amerikkalainen uistinvalmistja Luhr-Jensen.

Keväällä 2006 lanseerattiin kalastajille suunnitellut vaatteet ja saappaat. 

Yhtiö hankki ja perusti jakeluyhtiöitä muun muassa Etelä-Afrikkaan, Australiaan, Malesiaan, Kiinaan ja Thaimaahan. Yhtiö osti myös kalastussiimavalmistaja Sufixin.

Vuonna 2010 ostettiin englantilainen Dynamite Baits, joka valmisti onkisyöttejä ja kalojen houkutusaineita erityisesti karppien kalastukseen.

Vuonna 2013 yhtiö kuului maailman suurimpien kalastustarvikevalmistajien joukkoon yhdessä kilpailijoidensa Pure Fishingin, Shimanon ja Daiwan jälkeen.  Konserni esitteli vuosittain maailmanmarkkinoille 500–1000 uutta viehettä. Pelkästään Yhdysvalloissa Rapalalla oli satakunta ammatikseen vapaa-ajan kalastusvälineillä kalastavaa tuotekehittelijää.

Vuonna 2016 Kasslin siirtyi hallituksen puheenjohtajaksi ja hänen seuraajakseen nimitettiin yhtiön varatoimitusjohtaja Jussi Ristimäki. 

Vuonna 2019 Ristimäen väliaikaisena seuraajana aloitti yhtiön hallituksen puheenjohtaja Louis D’Alançon. Seuraavana vuonna toimitusjohtajaksi nimitettiin Nicolas Cederström Warchalowski. 

Vuonna 2021 Rapala VMC osti taiwanilaisen keloja ja vapoja valmistavan Okuman.

Marraskuussa 2022 kerrottiin, että Rapalan uistinten ja puukkojen valmistus Suomessa lopetetaan. Tuotanto siirrettiin Vääksystä Pärnuun, jossa yhtiöllä oli 330 työntekijää. Vääksyyn jäi noin 50 työntekijää muun muassa uistinten suunnitteluun ja tekniselle osastolle.

Toukokuussa 2023 yhtiön toimitusjohtajana aloitti Lars Ollberg, joka oli jäänyt yhtiöstä eläkkeelle vuonna 2022 40 vuoden uran jälkeen.

## Markkinat
Vuonna 2024 yhtiöllä oli jakelua 32 maassa.

## Tuotteet

Vuonna 2026 Rapala VMC valmisti muun muassa uistimia, keloja, siimoja, fileointiveitsiä, vaatteita, aurinkolaseja, kalavaakoja sekä virvelivapoja ja -keloja. Yhtiön tuotemerkkejä olivat: Rapala, Okuma, 13 Fishing, VMC, Sufix, Strike Master, Storm-vieheet, Dynamite, Marttiini-puukot, Peltonen-sukset, Williamson, Blue Fox -vieheet, Carpspirit, Luhr Jensen -vieheet, Ragot, Terminator, Remen ja Elbe.

Vuonna 2021 yhtiön Sufix-brändillä julkaistiin Recycline Monofilament -kalastussiima, joka oli markkinoiden ensimmäinen täysin kierrätetystä materiaalista valmistettu monofilamenttisiima.

### Vieheitä

**Rapalan VMC:n pintavieheitä:**
* Skitter Pop
* Skitter Walk

**Rapala VMC:n keskisyvyydessä (1–3 metrin syvyydessä) uivat vieheet: **
* Original Floater
* CountDown
* Shallow Shad Rap
* Shad Rap
* Jointed Shad Rap
* Twitchin' Rap
* Long Cast Minnow
* Scatter Rap Minnow
* Scatter Rap Crank
* Scatter Rap CountDown
* X-Rap

**Rapala VMC:n syvällä (yli 3 metrin syvyydessä) uivat vieheet: **
* Magnum
* Down Deep Husky Jerk
* Deep Tail Dancer
* Scatter Rap Crank Deep
* DT (Dives-To)
* X-Rap Magnum

**Rapala VMC:n pilkkejä:**
* Jigging Shad Rap
* Jigging Rap

## Omistus
Rapala VMC:n viisi suurinta osakkeenomistajaa helmikuussa 2026 olivat Viellard Migeon Et Compagnie Sa, Nordea Nordic Small Cap Fund, Valtion Eläkerahasto, Skandinaviska Enskilda Banken ja Shimano (Singapore) Private Limited. Ranskalainen Viellardin teollisuussuku omistaa yhtiöstä yli 40 prosenttia.

## Hankinnat

## Lähteet

## Aiheesta muualla
* Rapala VMC 
* Rapala-tuotteiden kotisivut 
* Ylen Elävä arkisto: Suomalainen tuotanto ponnisti vientiin 1960-luvulla